CELEX: 
Language: sk
Date: 2019-01-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Európskeho parlamentu a Rady (EÚ) 2017/625, pokiaľ ide o kategórie zásielok, ktoré sa majú podrobiť úradným kontrolám na hraničných kontrolných staniciach

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení (EÚ) 2017/625 o úradných kontrolách (OCR) sa stanovuje rámec úradných kontrol a iných úradných činností na overenie správneho uplatňovania právnych predpisov Únie týkajúcich sa agropotravinového reťazca. Patria sem úradné kontroly zvierat a tovaru, ktoré vstupujú do Únie z tretích krajín.
            
            
               Účelom tohto delegovaného aktu je pridať zmiešané výrobky, seno a slamu do kategórií zásielok, ktoré sa pri príchode do Únie musia podrobiť úradným kontrolám.
            
            
               Tento akt je však spojený s inými aktmi, ktorými sa stanoví:
            
            
               ·Oslobodenie určitých kategórií zložených produktov od úradných kontrol na hraničných kontrolných staniciach (na základe článku 48 OCR), ktoré sa má uplatňovať od 21. apríla 2021, do ktorého sa uplatňujú súčasné výnimky.
            
            
               ·Zoznam príslušných zložených produktov vrátane ich číselných znakov KN (na základe článku 47 ods. 2 písm. a) OCR).
            
            
               ·Podmienky dovozu, ktoré by sa mali uplatňovať od 21. apríla 2021 na rôzne kategórie zložených produktov a na seno a slamu (na základe článkov 90 a 126 OCR a článkov 234 ods. 2, 237 ods. 4 a 239 ods. 2 právnych predpisov o zdraví zvierat), ako sú napríklad požiadavky na zaradenie do zoznamu, osvedčenia alebo potvrdenia.
            
            
               2.KONZULTÁCIE PRED PRIJATÍM AKTU
            
            
               V niekoľkých prípadoch sa uskutočnili konzultácie s expertnou skupinou Komisie pre úradné kontroly (E00911) a uskutočnili sa viaceré stretnutia s príslušnými zainteresovanými stranami.
            
            
               Z možnosti pre verejnosť poskytnúť spätnú väzbu k návrhu delegovaného nariadenia, a to prostredníctvom webovej stránky Komisie (https://ec.europa.eu/info/law/better-regulation/have-your-say_sk) vyplynula jediná pripomienka občana, v ktorej sa navrhovalo, že okrem vedľajších živočíšnych produktov by sa v článku 47 ods. 1 písm. b) OCR mal uviesť odkaz aj na „odvodené produkty“, aby to bolo v súlade s článkom 1 ods. 2 uvedeného nariadenia. Splnomocnenie v článku 47 ods. 3 nariadenia (EÚ) 2017/625, ktoré Komisii umožňuje meniť kategórie uvedené v článku 47 ods. 1 OCR, však neposkytuje možnosť pridať do tohto ustanovenia odvodené produkty.
            
            
               3.PRÁVNE PRVKY DELEGOVANÉHO AKTU
            
            
               Právnym základom je článok 47 ods. 3 nariadenia (EÚ) 2017/625.
            
            
               DELEGOVANÉ NARIADENIE KOMISIE (EÚ) …/…
            
            
               z 14. 1. 2019,
            
            
               ktorým sa mení nariadenie Európskeho parlamentu a Rady (EÚ) 2017/625, pokiaľ ide o kategórie zásielok, ktoré sa majú podrobiť úradným kontrolám na hraničných kontrolných staniciach
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS
                  1
               , a najmä na jeho článok 47 ods. 3,
            
            
               keďže:
            
            
               (1)Nariadením Európskeho parlamentu a Rady (EÚ) 2017/625 sa zriaďuje rámec pre úradné kontroly a iné úradné činnosti na overenie správneho uplatňovania potravinového a krmivového práva Únie. Tento rámec zahŕňa úradné kontroly zvierat a tovaru, ktoré vstupujú do Únie z tretích krajín.
            
            
               (2)V nariadení (EÚ) 2017/625 sa v prípade určitých kategórií zvierat a tovaru vyžaduje, aby každá zásielka podliehala úradným kontrolám na určených hraničných kontrolných staniciach prvého príchodu do Únie, a to z dôvodu rizika, ktoré tieto kategórie zvierat a tovaru môžu predstavovať pre verejné zdravie a zdravie zvierat.
            
            
               (3)Okrem kategórií zásielok, ktoré už sú uvedené v nariadení (EÚ) 2017/625, by sa mali potraviny obsahujúce tak produkty rastlinného pôvodu, ako aj spracované produkty živočíšneho pôvodu (zložené produkty), ako aj seno a slama podrobiť úradným kontrolám na hraničných kontrolných staniciach, pretože takisto môžu predstavovať riziko pre verejné zdravie a zdravie zvierat.
            
            
               (4)Nariadenie (EÚ) 2017/625 by sa preto malo zodpovedajúcim spôsobom zmeniť.
            
            
               (5)Keďže nariadenie (EÚ) 2017/625 sa uplatňuje od 14. decembra 2019, súčasné nariadenie by sa malo takisto uplatňovať od toho istého dátumu,
            
            
               PRIJALA TOTO NARIADENIE:
            
            
               Článok 1
            
            
               V článku 47 ods. 1 nariadenia (EÚ) 2017/625 sa písmeno b) nahrádza takto: 
            
            
               „b)produkty živočíšneho pôvodu, zárodočné produkty, vedľajšie živočíšne produkty, seno a slama a potraviny obsahujúce produkty rastlinného pôvodu a spracované produkty živočíšneho pôvodu („zložené výrobky“)“.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 14. decembra 2019.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 14. 1. 2019
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Ú. v. EÚ L 95, 7.4.2017, s. 1.